Teikimas:

**Apdovanojimui už reikšmingus mokslo pasiekimus**

**(Vilniaus universiteto mokslininkų skatinimas už reikšmingus mokslo pasiekimus)**

Nominacija:

**Už geriausią Vilniaus universiteto mokslininkų taikomąjį darbą**

**Autoriai:**

prof. dr. Albinas Kuncevičius (vadovas), 11 kitų pagrindinių dalyvių iš Vilniaus universiteto, kitų mokslo ir privačių institucijų.

**Darbas:**

Dujotiekių jungties tarp Lenkijos ir Lietuvos dalies Lietuvos Respublikos teritorijoje archeologiniai tyrimai.

**Darbo apibūdinimas ir teikimo motyvai:**

Vilniaus universitetas 2020 03 04 d. pasirašė subrangos sutartį su UAB „Alvora“ dėl archeologinių darbų atlikimo „Dujotiekių jungties tarp Lenkijos ir Lietuvos dalies Lietuvos Respublikos teritorijoje“. Archeologinius darbus pagal jungtinės veiklos (partnerystės) sutartį vykdo Vilniaus universitetas (subrangovas) kartu su Klaipėdos universitetu, Lietuvos istorijos institutu, VšĮ ,,Kultūros paveldo išsaugojimo pajėgos“, UAB ,,Kultūros vertybių paieška“. Projekto vadovas prof. dr. Albinas Kuncevičius. Archeologai įsipareigojo atlikti būsimos 165 km ilgio dujotiekio trasos žvalgomuosius archeologinius tyrimus, o trasoje naujai surastuose archeologiniuose objektuose atlikti detaliuosius archeologinius tyrimus. Archeologiniai tyrimai vykdomi 2020–2021 m. 2020 m. tokie darbai vykdyti dujotiekio ruože nuo Neries prie Kernavės iki Nemuno prie Punios, t. y. Širvintų, Vilniaus, Kaišiadorių, Prienų ir Alytaus r., o 2021 m. dujotiekio darbai tęsiami Užnemunėje, t. y. Alytaus, Marijampolės, Lazdijų rj. Iki 2020 12 01 d. kartu su partneriais buvo atlikta archeologinių darbų už 2 671 505 Eur (be PVM), o su PVM būtų 3 232 521 Eur.

Tai vienas iš didžiausių ir brangiausias pastarųjų dešimtmečių archeologinis projektas, kuriame pirmą kartą Lietuvoje pritaikyta nauja archeologinių žvalgomųjų tyrimų metodika, kuri jau tampa sektinu pavyzdžiu, atliekant panašaus pobūdžio darbus (tiesiant Rail Baltica geležinkelio liniją).

**Pagrindiniai rezultatai:**

1. Archeologiniams darbams pirmą kartą suburta jungtinė visų archeologinių mokslinių institucijų ir dviejų didžiausių privačių archeologinių įstaigų jungtinė komanda, kuriai vadovauja ir už viso archeologinio projekto valdymą atsakingas Vilniaus universitetas.

2. Surasta ir tyrinėta net keliolika naujų, iki tol nežinotų ir valstybės nesaugotų archeologinių objektų, datuojamų akmens ir bronzos amžiais (X–I tūkst. pr. Kr.), ištirta dalis romėniškojo laikotarpio gyvenvietės (II–V a.), surasti ir dalinai ištirti XIV–XVI a. bei XVI–XVII a. kapinynai, surastos nežinotų XIV a. ir XVI–XVII a. kaimaviečių vietos, XVI–XVII a. dvarvietės vieta ir kt. Surasta itin daug archeologinių radinių, sukaupta unikali įvairių laikotarpių bioarcheologinė medžiaga. Nauji archeologiniai, bioarcheologiniai duomenys teikia naujų faktų istorijos ir archeologijos mokslams, vykdant tyrimus bendradarbiauja įvairių mokslo krypčių mokslininkai. Tikėtina, kad pavyks patikslinti istorinio Lietuvos valstybės branduolio apgyvendinimo ir ūkio raidos „pjūvį“ nuo seniausių priešistorės iki istorinių laikų. Visi laboratoriniai antropologiniai, paleobotaniniai, paleozoologiniai, radiokarboniniai ir kitokie moksliniai tyrimai atliekami specializuotose Vilniaus universiteto laboratorijose – Bioarcheologijos tyrimų centre.

3. Surasti nauji archeologijos objektai bus įtraukti į Lietuvos Respublikos Kultūros vertybių registrą. Tyrimų duomenys ir rezultatai bus apibendrinti archeologinėse ataskaitose, planuojama parengti kolektyvinę tyrimų medžiagos publikaciją ir darbus apibendrinančią monografiją.

4. Tyrimai susilaukė žiniasklaidos ir visuomenės dėmesio. Tyrimų rezultatai pristatyti akademinei ir besidominčiai visuomenei: 2020 09 16 d. įvyko seminaras (viešos paskaitos) „Naujausi archeologiniai tyrimai ir atradimai: UNESCO pasaulio paveldo objekte – Kernavės archeologinėje vietovėje bei Lietuvos ir Lenkijos dujotiekių jungties (GIPL) trasoje“, parengti keli TV reportažai, straipsniai spaudoje, internete. Vilniaus universiteto mokslininkai detaliai tyrė Šventininkų akmens amžiaus gyvenvietę, tyrimai plačiau pristatyt *Facebook* paskyroje „Šventininkai 2020“.